На сустрэчы з Прэзідэнтам з вуснаў Вітальда Вашчыкоўскага прагучала вельмі шматзначнае выказванне. Сутнасць яго ў тым, што новы польскі ўрад настроены і нават лічыць неабходным пачаць дыялог з нашай краінай без усялякіх папярэдніх умоў. Яшчэ некалькі гадоў назад падавалася неверагодным пачуць такое меркаванне ад еўрасаюзаўскага палітыка. Паварот, безумоўна, прыемны і ўсяляе аптымізм. Што датычыцца Беларусі, то краіна ў выніку сваёй шматвектарнай знешнепалітычнай стратэгіі заўсёды гатова развіваць канструктыўныя і ўзаемапаважлівыя адносіны з усімі дзяржавамі. Гэтыя прынцыпы застаюцца нязменнымі і для беларуска-польскага дыялогу. Аляксандр Лукашэнка абазначыў галоўнае: мы будзем зыходзіць з тых крытэрыяў выбудоўвання адносінаў, на якіх грунтуецца польская знешняя палітыка. Прасцей кажучы, браць за аснову перш за ўсё свае нацыянальныя інтарэсы і бяспеку дзяржавы.